Didžioji Sruoja
Didžioji Sruoja – upelis Lietuvoje, Plungės rajone; Minijos dešinysis intakas. Prasideda Žemaičių aukštumoje, prie Glaudžių, į pietryčius nuo Plungės. Teka pietvakarių kryptimi. Įteka į Miniją 141,4 km nuo jos žiočių, priešais Juodeikius. Turi bevardį kairįjį intaką. Visa upė ir jos slėnis patenka į Minijos ichtiologinį draustinį, kadangi tai svarbi žuvų nerštavietė. Prie Didžiosios Sruojos įsikūrę Užlieknio ir Milašaičių kaimai. Upėvardis Sruoja siejamas su žodžiu sraujas („sraunus, greitas“) ir srūti („tekėti“).